بۆ ئیدانەکردنی کوشتنی ژینا ئەمینی و ڕێگریکردن لە توندوتیژی دژی ژنانی کورد ژمارەیەک ڕێکخراو ڕاگەیەندراویکیان بڵاوکردەوە و دەڵێن هەریەک لەو ژنانەی هاواری ژن، ژیان، ئازادییان کرد، بوون بە دەنگی شلێر و ژینا
ڕێکخراوی ژنانی ئازادیی کوردستان-ڕژاک بە هاوبەشی لەگەڵ تەڤگەری ئازادیی کۆمەڵگەی کوردستان، ڕێکخراوی پەیوەندییەکانی ژنی کورد، ڕێکخراوی ڕوناک، کۆنگرەی ستار، بۆردی ژنانی زەحمەتکێشانی کوردستان، پارتی سەوزی کوردستان، ڕێکخراوی زەردەشتیەکان، ژنانی ئازادی کوردستان، کۆنگرەیەکی ڕۆژنامەوانییان ئەنجامدا و ئیدانەی ئەشکەنجەدان و کوشتنی ژینا ئەمینییان کرد.
لە ڕاگەیەندراوی هاوبەشی ئەو ڕێکخراوانەدا هاتووە: تا عەقڵیەتی نێرسالار لەسەر کۆمەڵگە زاڵ بێت مافەکانی ژنان پێشێلدەکرێت، ڕۆژانە هەواڵی کوشتنی دڵتەزێنی ژنان بە شێوازی جۆراوجۆر دەبیستینەوە، هەریەک لەو قەتڵانە کۆمەڵگە و بەتایبەتی ژنان تووشی شۆکێکی تر دەکات، ئەقڵیەتی ژنکوژ گەیشتووەتە ئاستێک کە بێ پەروا ژنان لە ماڵ و شەقامدا دەکوژێت، لەبەر ئەوەی دەزانێت عەقڵیەت و یاسا پشتیوانیەتی.
ئاماژە بە مەرگی باس شلێر ڕەسوڵی و ژینا ئەمینی کراوە و باس لەوە دەکەن کە مەرگی ئەوان، وەڵامێکی "نا" بوون بۆ هەموو ئەو هێرشانەی کە سیستمی داگیرکەری ئێران ئەیەوێت بەسەر ژندا بیسەپێنێت، بۆ ئەقڵیەتی ژنکوژ جوگرافیا گرنگ نییە، هەروەک چۆن لە باشووری کوردستانیش ژن دەکوژرێت و بەهۆی دابونەریتی کۆمەڵگەوە بێدەنگ دەکرێن.
ڕێکخراوەکانی ژنان ستایشی هەڵوێستی خەڵکی ڕۆژهەڵاتی کوردستانیان کرد کە خاوەندارییان لە ژنانی وڵاتەکەیان کردو بە ستایشەوە باس لەوەدەکەن "هەریەک لەو ژنانەی هاواری ژن، ژیان، ئازادییان کرد، بوون بە دەنگی شلێر و ژینا".
لە بەسی کۆتایی ڕاگەیەندراوەکەیادا ریکخراوەکانی ژنان دەسڵێن: وێڕای سەرەخۆشی، ئیدانەی ئەم کردەوانەی ڕژێمی داگیرکەر و ژنکوژی ئێران دەکەین، بە ڕۆژهەڵاتی کوردستان دەڵێین ئێوە بە تەنیا نین و ئێمەش دەنگمان دەخەینە پاڵ دەنگتان تا ئەوکاتەی کۆتایی بە ئەقڵیەتی ژنکوژ بهێنن و کۆمەڵگەیەکی یەکسان بخوڵقێنن.
ها-ع